作者:於頔
標題:郡齋臥疾贈晝上人
內容:夙陪翰墨徒，深論窮文格。麗則風騷後，公然我詞客。晚依方外友，極理探精賾。吻合南北宗，晝公我禪伯。尤明性不染，故我行貞白。隨順令得解，故我言芳澤。霅水漾清潯，吳山橫碧岑。含珠複蘊玉，價重雙南金。的皪曜奇彩，淒清流雅音。商聲發楚調，調切譜瑤琴。吳山為我高，霅水為我深。萬景徒有象，孤雲本無心。眾木豈無聲，椅桐有清響。眾耳豈不聆，鐘期有真賞。高潔古人操，素懷夙所仰。覿君冰雪姿，祛我淫滯想。常吟柳惲詩，苕浦久相思。逮此遠為郡，蘋洲芳草衰。逢師年臘長，值我病容羸。共話無生理，聊用契心期。